b'\n_START_ARTICLE_\nSonja Ho\xc4\x8devar\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini trgovskega poslovodje Janeza in gospodinje Marije Kobal. V Ljubljani je kon\xc4\x8dala srednjo ekonomsko \xc5\xa1olo, nato pa v letih 1946-1948 na Srednji glasbeni in baletni \xc5\xa1oli pri Kseniji Ku\xc5\xa1ej-Novak \xc5\xa1tudirala solopetje. Postala je \xc4\x8dlanica zbora Opere SNG v Ljubljani. Po svojem prvem javnem nastopu leta 1953 pa je postala solistka in pela ve\xc4\x8dino koloraturnih vlog na odru ljubljanske Opere. Kot zelo muzikalna pevka posebno lepega glasu in izredne pevske tehnike se je uveljavila tudi na koncertnem odru. Poleg samostojnih gostovanj v Zagrebu, Beogradu in Mariboru je nastopala tudi na \xc4\x8ce\xc5\xa1koslova\xc5\xa1kem, v Franciji, Italiji, Nem\xc4\x8diji in Sovjetski zvezi. Med njenimi najbolj dognanimi in skladno poustvarjenimi opernimi liki so bili: Rozina (Gioacchino Rossini, Seviljski brivec), Lucia Lammermoorska (Gaetano Donizetti, Lucia di Lammermoor), Olimpija (Jacques Offenbach, Hoffmanove pripovedke), Zerbineta (Richard Strauss, Ariadna na Naksosu), Carica iz \xc5\xa0emahe (Nikolaj Rimski-Korsakov, Zlati petelin). Na za\xc4\x8detku pevske kariere je prepevala tudi zabavno glasbo in se lepo uveljavila kot pevka popevk. Njen brat je bil operni pevec (tenorist) Ljubo Kobal. .'